SAL-staking: 32 vlugte gekanselleerFoto: ANA Minstens 32 SAL-vlugte moes Woensdag gekanselleer word nadat nagenoeg 1 300 kajuitpersoneel, wat eis dat hul internasionale kostoelaag verhoog word, begin staak het. Die gekanselleerde vlugte sluit 28 plaaslike vlugte, drie streeksvlugte en een internasionale vlug in. Honderde desperate reisigers het by die SAL-toonbanke by die OR Tambo Internasionale Lughawe tou gestaan nadat hulle gehoor het dat hul vlugte vertraag of heeltemal gekanselleer is. Die stakende kajuitpersoneel eis dat hul internasionale kostoelaag van $130 (R1 710) na $170 (R2 236) verhoog word. Gift Bilankulu, tesourier van die South African Cabin Crew Association (SACCA), het gesê kajuitpersoneel se kostoelae is nie voldoende wanneer hulle na internasionale bestemmings moet reis waar die lewensomstandighede anders as in Suid-Afrika is nie. Ongeveer 80% van SAL se kajuitpersoneel is lede van SACCA. Die kajuitpersoneel het Woensdagoggend gesê hulle het geen ander keuse as om te staak nie, aangesien hul kostoelae in die afgelope ses jaar nog nie aangepas is nie. Ann Skelton, ŉ SAL-passasier wat veronderstel was om ŉ vlug vanaf Johannesburg na Port Elizabeth te haal, het gesê sy is kalm, maar gefrustreerd dat sy in ŉ ry moet wag. “Hulle het nou vir ons gesê die vlug is gekanselleer,” het sy gesê. Nog ŉ reisiger, Hendry Mathonsi, het gesê hy het vanaf Nelspruit gery om ŉ vlug na Kaapstad te haal vir ŉ werksgeleentheid. “SAL het niks gesê nie. Ons het reeds besprekings aan daardie kant gemaak en as ons nie vandag opdaag nie, weet ons nie of ons vergoed sal word nie,” het hy gesê. Intussen berig EWN SAL het Woensdagmiddag ŉ hofinterdik bekom om die staking te beëindig en werkers te dwing om onmiddellik terug te keer werk toe. SAL het vroeër in ŉ verklaring gesê hy het SACCA ingelig dat hy die hof sal nader om ŉ einde aan die staking te bring.